Beurecuelh

Beurecuelh (Beaurecueil en francés) es una comuna provençala situada dins lo departament dei Bocas de Ròse e la region de Provença-Aups-Còsta d'Azur.

Geografia

Beurecuelh se situa au sud-oèst dau Mont Venturi, 8 km a l'èst d'Ais de Provença, dins la vau de Baion, un afluent de Lar. Lo clima i es de tipe mediterranèu amb d'influéncias montanhosas marcadas que son a l'origina d'ivèrns fregs, de precipitacions feblas e de vents eissuchs segon un fenomèn dich efiech de Foehn.

 Istòria 

Beurecuelh es un pichon vilatge rurau que se formèt a l'entorn d'un castèu durant l'Edat Mejana. Pasmens, en causa d'un terraire tròp eissuch, la populacion demorèt limitada a quauquei centenaus d'abitants (306 en 1793) maugrat la fusion, decidida per l'Estat en 1827, amb lo vilatge de Ròcas Autas. Demeniguèt amb l'industrializacion de Provença per s'estabilizar entre 110 e 130 estatjants pendent l'entre doas guèrras. Aquela tendància s'inversèt amb lo desvolopament dei comunas periurbanas durant la segonda mitat dau sègle XX. Ansin, gràcias a la proximitat de l'aglomeracion sextiana, Beurecuelh conoguèt una creissença demografica sostenguda e passèt lei 500 estatjants dins lo corrent deis ans 1980.

 Patrimòni 

La patrimòni culturau es limitat en causa de la pichona talha dau vilatge mai se pòdon mencionar certanei partidas dau castèu que datan dau sègle XV. En revènge, la comuna tèn un ric patrimòni environamentau amb la Resèrva naturala nacionala dau Mont Venturi que cuerb 140 ectaras e qu'assosta un jaciment paleontologic de premiera importància, lo Pargue de Ròcas Autas, per l'estudi deis uòus de dinosaures.

 Liames intèrnes 

 Dinosaures.
 Efiech de Foehn.
 Mont Venturi.
 Pargue dei Ròcas Autas.
 Resèrva naturala nacionala dau Mont Venturi.

 Bibliografia 

 Nòtas e referéncias 

Categoria:Comuna de Provença
Categoria:Comuna dei Bocas de Ròse